
Veiledning fra kollega – mappedokumentasjon av pedagogisk praksis. 

Tilbakemelding etter deltakelse i norsk fagdidaktikk 14.11.00 kl 1230 – 1600. Lærer: Marit Allern. 8 studenter.

Innledning

Målgruppa for undervisningen er nærmere beskrevet i Marits eget veiledningsgrunnlag. Det skal i tillegg nevnes at undervisningen etterfulgte en tretimers forelesningsøkt. 

I veiledningsdokumentet legges det spesielt vekt på tilbakemelding i forhold til to hovedområder:


-Innholdet og spørsmålet om balansen mellom stoffmengde og tidsramme, og


-Formen; grad av studentmedvirkning og dialog.

Det er disse to,  hovedområdene som også er vektlagt i den følgende, skriftlige oppsummeringen av den muntlige tilbakemeldingen som er gitt (16.11.00)

Form og innhold henger selvsagt sammen; et overambisiøst program vil gjerne medføre stram regi og stor grad av lærerkontroll, på bekostning av studentinnspill og dialog. I tillegg må begge ses i sammenheng med situasjonsbestemte forhold som både angår selve økta og det løpet den er en del av. Opplegget ble gjennomført i kjølvannet av en tretimers forelesningsøkt med lite studentaktivitet ut over plenumsdiskusjon, noe som burde tilsi stor vekt på variert studentmedvirkning. I forhold til kurset i norsk fagdidaktikk var økta ment å være en brei introduksjon til temaet muntlig, med to underområder. Det ene handlet om å utvikle en klasseromskultur for kommunikasjon og læring, det andre om fagdidaktiske virkemidler i muntlig norskspråkopplæring; arbeidsmåter og vurderingsformer. 

Dette kan i utgangspunktet ses som vel ambisiøst innafor den tidsramma som var til rådighet, og det førstnevnte temaet fikk relativt kortere  tid enn det andre, i alle fall eksplisitt. Likevel er hovedkonklusjonen at opplegget fungerte svært godt som introduksjon og motivering for videre lesning, oppgavearbeid og utprøving i egen praksis. I forhold til det eksemplariske prinsipp om å ”gjøre det vi lærer”, som er særlig aktuelt i lærerutdanning, var økta preget av stor grad av dialog gjennom hele løpet. Det var preget av variasjon i kildebruk og læremidler, ulike tekstsjangre på papir, overhead og lydbånd, videoutdrag etc. De ulike temaene ble tatt opp i et vekselspill mellom teori, egenerfaringer og studentinnspill. Selv om det var noe ubalanse i studentgruppa i forhold til innspill og deltakelse, var den likevel preget av stort engasjement. (Jfr. studentevalueringen). Det var særlig tydelig å se verdien av Marits breie undervisningserfaring, lærebokforfatterskap og generelt gode oversikt over tilgjengelig fagstoff og læremidler. Igjen ble det demonstrert hvor viktig humoren er i pedagogisk arbeid, og prinsippet om opptak (anvendelse) og verdsetting av elevenes innspill ble eksemplarisk anvendt. Dette gjorde at den gjennomgående sterke lærerstyringen av framdriften og av dialogen med studentene fungerte så godt som den gjorde, den situasjonsbestemte konteksten til tross. Selv om det ikke er en sterk innvending, kunne det imidlertid likevel ha vært avsatt noe mer tid til egenarbeid for studentene enn et par  2-4 minutters stikkordskriving. Studentene signaliserte ønske om å legge mer vekt på dramatisering som virkemiddel, og fikk utdelt et eksempel på en dramaforløp om  Peter Dass. Selv om det var mange ”kontekst-variabler” som talte mot å prøve dette ut (tid, studentgenanse, påhører osv), kunne det likevel vært forsøkt på frivillig basis. Alternativt kunne det også vært lagt større vekt på et gruppearbeid omkring strategier for å utvikle samtaleklimaet i klassen, f.eks på bekostning av gjennomgangen på slutten av ulike skjema for egenvurdering og tilbakemelding av muntlig framlegg.

En annen, mindre innvending handler om starten på økta, som etter påhørers oppfatning ble noe brå og kanskje for lite introduserte innhold, form og plassering av temaet. En av periodene ble i lengste laget, 1 ¼ klokketime, noe som imidlertid ikke preget studentengasjementet i særlig grad, av grunner som er nevnt over.

